b'\n_START_ARTICLE_\nGa\xc3\xabl Clichy\n_START_SECTION_\nArsenal\n_START_PARAGRAPH_\nClichy kom til Arsenal sommeren 2003 fra AS Cannes for 250 000 pund. Han var bare 18 \xc3\xa5r p\xc3\xa5 det tidspunktet og m\xc3\xa5tte n\xc3\xb8ye seg med \xc3\xa5 v\xc3\xa6re l\xc3\xa6regutt for den engelske landslagsbacken Ashley Cole, som var soleklart f\xc3\xb8rstevalg. Clichy var involvert i 12 Premier League-kamper i 2003/2004 sesongen, noe som var nok til \xc3\xa5 gj\xc3\xb8re ham til tidenes yngste vinner av en Premier League-gullmedlaje._NEWLINE_Da Ashley Cole ble satt ut av spill med en brukket fot i oktober 2005, var det duket for at Clichy skulle f\xc3\xa5 verdifull f\xc3\xb8rstelagserfaring. Med tanke p\xc3\xa5 ryktene som linket Cole til en overgang til Spania, var dette en gyllen mulighet for Clichy til \xc3\xa5 spille seg til fast plass p\xc3\xa5 laget. Ironisk nok fikk Clichy en n\xc3\xb8yaktig lik skade som Cole, og dermed stod Arsenal uten en eneste venstreback._NEWLINE_Clichy returnerte til f\xc3\xb8rstelaget 25. april 2006 i en Champions League-semifinale mot Villarreal. Han kom inn som innbytter for en skadet Mathieu Flamini. Dessverre slo Clichy opp den gamle skaden sin og var ute for resten av sesongen._NEWLINE_Etter mye fram og tilbake ble Ashley Cole solgt i bytte med William Gallas i august 2006, og Clichy ble f\xc3\xb8rstevalg som venstreback. F\xc3\xb8r Cole ble solgt, stod Clichy bokf\xc3\xb8rt med 62 kamper p\xc3\xa5 tre sesonger i Arsenal. I den etterf\xc3\xb8lgende sesongen spilte Clichy 27 liga- og 13 cupkamper._NEWLINE_2007\xe2\x80\x9308 sesongen skulle bli et glans\xc3\xa5r for Clichy. Han la skademarerittet bak seg og etter sesongen uttalte Ars\xc3\xa8ne Wenger at den aller st\xc3\xb8rste bragden var \xc3\xa5 fullf\xc3\xb8re s\xc3\xa5 mange kamper. Clichy presterte jevnt p\xc3\xa5 et h\xc3\xb8yt niv\xc3\xa5 gjennom hele sesongen og viste fart, l\xc3\xb8pskapasitet og vilje til \xc3\xa5 g\xc3\xa5 i angrep. Han klarte \xc3\xa5 v\xc3\xa6re involvert i alle 38 Premier League-kampene, og han startet i hele 37 kamper! Clichy ble k\xc3\xa5ret til \xc3\xa5rets venstreback i Premier League. 20. juni 2008 signerte han en ny langtidskontrakt med Arsenal._NEWLINE_I begynnelsen av sesongen 2008/2009 fikk Clichy v\xc3\xa6re kaptein i en vennskapskamp mot Barnet.\n_START_SECTION_\nManchester City\n_START_PARAGRAPH_\n4. juli 2011 ble Clichy klar for den engelske klubben Manchester City. Summen ligger trolig p\xc3\xa5 rundt 60 millioner kroner, og franskmannen skrev under p\xc3\xa5 en 4-\xc3\xa5rskontrakt med klubben.\n_START_SECTION_\nFrankrike\n_START_PARAGRAPH_\nClichy har spilt 10 obligatoriske kamper for Frankrikes U-21 landslag. I 2007 ble han tatt med i den franske seniortroppen, men spilte ingen kamper. 10. september 2008 fikk Clichy sin debut i en VM-kvalifiseringskamp p\xc3\xa5 hjemmebane mot Serbia som endte med 2-1 seier. Han spilte ogs\xc3\xa5 i vennskapskampen mot Tunisia som endte med 3-1 seier.\n_START_SECTION_\nN\xc3\xa6r-d\xc3\xb8den-opplevelse\n_START_PARAGRAPH_\nDa Clichy var ung var han utsatt for en ulykke som f\xc3\xb8rte til at fingeren hans ble revet av. Han hadde en syv timer lang operasjon for \xc3\xa5 sy den p\xc3\xa5 igjen, men midt i operasjonen stoppet hjertet hans \xc3\xa5 sl\xc3\xa5 p\xc3\xa5 grunn av et problem med lungene. Etter 15 sekunder startet det igjen. Legene beskrev det som et mirakel at Clichy overlevde.'